《淮阴阻风谗风伯》
宋代·陈舜俞

滔滔淮水，溢楚之疆。
原田其潴，城郭为防。
浸以广兮不可涉，浩城险兮不可航。
粤有行者，欲泝其央。
编莞为帆，植木为樯。
幸飘风以凭乘，遂吾归而徜徉。
尔风谓何，不自西北，
阻我攸往。维伯是职，
悠悠领以偻指，挽夫坐粮而寝餱。
伯复不知，天子圣神，
以民为忧。闻此方国，
常垫横流。分笔舌于严署，
咨疮痏于诸侯。有淑使者，
仁丰义修。体上所嘱，
同辞合谋。今此欲往，
会于道周。倡和出话，
下民以休。风之不遂，
非伯谁尤。上帝可诉，
谗言孔庶。将伯是怒，
不如风兮命之去。

作者简介：（?—1072）宋湖州乌程人，字令举，号白牛居士。仁宗庆历六年进士。嘉祐四年复举制科第一。官著作佐郎。神宗熙宁三年，以屯田员外郎知山阴县。反对“青苗法”，疏谓其法乃“别为一赋以敝海内，非王道之举”，责监南康军盐酒税。有《都官集》等。